
„Chiar dacă noi sau un înger din cer v-ar 
vesti altă Evanghelie decât aceea pe care v- 
am vestit-o - să fie anatema!" (Gal. 1, 8). 


Cuvânt înainte 


Cu ajutorul lui Dumnezeu şi datorită ostenelii 
iubitorilor de Hristos care s-au nevoit în mai multe rânduri 
pentru a traduce din Hotărârile Sfintelor Sinoade Ecumenice, 
tipărim prima carte în limba română care conţine acest tezaur!. 

Considerăm că această propunere editorială apare la 
momentul oportun: în vremuri în care din ce în ce mai mulți 
oameni îşi întocmesc o credință proprie, amestecând 
frumuseţea Ortodoxiei cu praful cugetărilor narcisiste sau cu 
otrava ereziilor, creştinii au nevoie din ce în ce mai mult de 
repere spirituale care să îi ajute să nu se lase înghițiți de 
rătăcire. 

Mitropolitul Hierotheos Vlachos a spus că „suntem ai 
Bisericii în măsura în care suntem ai Sfinților Părinți”. Această 
cugetare a |prea-sfinției sale] poate fi înţeleasă şi astfel: 
„suntem ai Bisericii în măsura în care suntem ai Sfintelor 
Sinoade Ecumenice, adică în măsura în care primim şi 
mărturisim învățătura lor. 

Crezul, Simbolul de credinţă al Bisericii lui Hristos, 
este roada primului Sfânt Sinod Ecumenic. Cine mărturiseşte 
acest Crez este de un cuget cu Sfinţii Părinți care l-au întocmit. 
Biruinţa icoanelor împotriva duşmanilor ei a fost roada celui 


' Traducere apărută iniţial în Icoana din adânc, nr. 5/ 2002. 


5 


de-al şaptelea Sinod Ecumenic. Cine cinsteşte icoanele este de 
un cuget cu Sfinții Părinți de la acest Sfânt Sinod. 

Numai cine crede toate cele statornicite de aceste 
Sinoade de Dumnezeu adunate poate merge pe calea mântuirii. 
Cei care primesc în inimile lor duhul necredinţei, cei care se 
îndoiesc sau refuză să primească învăţătura lor, stau sub osânda 
anatemei. 

Suntem conştienţi de faptul că tipărirea acestor texte nu 
îi poate determina pe cei şovăitori în credință să primească 
adevărul Bisericii. Dar încercăm să le dăm ocazia de a-şi 
preciza singuri poziția față de Ortodoxie. 

Cine primeşte învățătura acestor Sinoade rămâne în 
Biserică. Dar cine se îndoieşte de această învăţătură, fie şi de o 
mică parte din ea, nu mai este ortodox. Fie el ierarh sau preot, 
călugăr sau laic, cel care se îndoieşte de adevărul Sfintelor 
Sinoade se îndoieşte de adevărul Ortodoxiei; se îndoieşte de 
Hristos. 

Fie ca fiii Bisericii să primească folos şi întărire în 
credință prin citirea acestei cărți. Dumnezeu să îi înveţe să 
iubească şi să mărturisească Ortodoxia până la sfârşitul vieţii... 


Editorul 


În loc de introducere: 


Despre Predania Bisericii lui Hristos” 
Părintele Iustin Popovici 


Sfinţii Apostoli sunt cei dintâi dumnezei-oameni după 
har. În toată viaţa lor, fiecare dintre ei, urmând Apostolului 
Pavel, zice despre sine: „Nu mai trăiesc eu, ci Hristos trăieşte 
în mine” (Galateni 2, 20). Fiecare dintre ei este Hristos repetat, 
sau mai bine zis Hristos prelungit. La ei toate sunt dumnezeu- 
omeneşti, pentru că toate sunt din Dumnezeu-Omul Hristos, 
însuşit de bună-voie prin sfânta lucrare a dumnezeieştilor fapte 
bune ale credinţei, dragostei, nădejdii, rugăciunii, postului şi 
ale celorlalte. Iar aceasta înseamnă că în ei tot ceea ce este 
omenesc trăieşte de bună-voie prin Dumnezeu-Omul, gândeşte 
prin Dumnezeu-Omul, lucrează prin Dumnezeu-Omul. Pentru 
Sfinţii Apostoli, lisus Hristos cel istoric, Dumnezeu-Omul pe 
Care ei îl propovăduiesc, este cel mai înalt, bun, şi ultimul a- 
tot-criteriu. 

Tot ce au în sine este de la Dumnezeu-Omul, pentru 
Dumnezeu-Omul şi în Dumnezeu-Omul. Şi aşa stau lucrurile 
totdeauna, şi aşa stau ele pretutindeni. Aceasta este pentru ei 
nemurire, atât în timpul pământesc, cât şi în spațiul pământesc. 

Această  dumnezeu-omenească  apostolicitate se 
prelungeşte toată asupra urmaşilor purtători de Hristos ai 
Apostolilor: asupra Sfinților Părinţi, între Sfinții Apostoli şi 
Sfinţii Părinţi nu este, în esenţă, nici o deosebire: în ei 
deopotrivă trăieşte şi lucrează şi dă nemurire şi înveşniceşte 


? Din volumul părintelui Iustin Popovici - Biserica Ortodoxă şi 
ecumenismul. Mănăstirea Sfinţii Arhangheli, 2002, pp. 44-48 

Unul şi Acelaşi Dumnezeu-Om Hristos, Care ieri, astăzi şi în 
veci este Acelaşi (Evrei 18, 8). Prin Sfinții Părinți se continuă 
Sfinții Apostoli, cu toate dumnezeu-omeneştile lor bogății, 
dumnezeu-omeneştile lumini, dumnezeu-omeneştile sfințenii, 
dumnezeu-omeneştile Taine, dumnezeu-omeneştile fapte bune. 
Cu adevărat, Sfinții Părinţi apostolesc neîncetat, şi ca persoane 
deosebite îndumnezeu-omenite, şi ca episcopi ai Bisericilor 
locale, şi ca mădulare ale Sfintelor Soboare a toată lumea şi ale 
Sfintelor Soboare locale. Pentru ei toţi există un singur adevăr, 
singurul a-tot-adevăr: Dumnezeu-Omul lisus Hristos. Iată, 
Sfintele Soboare a toată lumea, de la primul până la cel din 
urmă, mărturisesc, apără, cred, binevestesc şi păzesc cu toată 
trezvia o singură a-tot-valoare: pe Dumnezeu-Omul, pe 
Domnul lisus Hristos. 

Tradiția de căpătâi a Bisericii Ortodoxe este Dumnezeu- 
Omul Hristos cel viu, aflat întreg în trupul dumnezeu-omenesc 
al Bisericii, căruia El îi este Cap nemuritor şi veşnic. Aceasta 
nu este doar bună-vestire, ci şi a-tot-buna vestire a Sfinților 
Apostoli şi a Sfinților Părinţi. Ei nu ştiu altceva fără numai pe 
Hristos Cel răstignit, Hristos Cel înviat, Hristos Cel înălțat. Ei 
toți, prin întreaga lor viață şi învățătură, mărturisesc într-un 
suflet şi într-un glas: Mântuitorul Hristos este întreg în Biserica 
Sa, ca în trupul Său. Fiecare dintre Sfinţii Părinți poate pe drept 
cuvânt să spună împreună cu Sfântul Maxim Mărturisitorul: 
„Nu voi grăi nicidecum ceva al meu. Ci numai ceea ce am fost 
învăţat de către Părinți, aceea zic.” 

lar din nemuritoarea bună-vestire a Sfântului loan 
Damaschin răsună mărturisirea cea sobornicească a tuturor de 
Dumnezeu proslăviților Părinți: „Toate câte ne-au fost 
predanisite prin Lege şi Prooroci şi Apostoli şi Evanghelişti le 
primim, le cunoaştem şi le cinstim, nimic căutând în afară de 
acestea. Noi pe acestea le vom iubi şi în ele vom rămâne, 
netrecând hotarele cele veşnice (Pilde 22, 28), nici stricând 
dumnezeiasca Predanie”. Acelaşi Părinte, vorbind tuturor 

ortodocşilor, zice: „Pentru aceasta, fraților, să stăm pe piatra 
credinţei şi pe Predania Bisericii, nepărăsind hotarele pe care 
le-au pus Sfinţii noştri Părinți, nedând prilej celor ce vor să 
izvodească şi să strice zidirea Sfintei lui Dumnezeu 
soborniceşti şi apostoleşti Biserici. Căci dacă s-ar da voie oricui 
ar voi, după puțină vreme tot trupul Bisericii se va strica.” 

Sfânta Tradiţie este toată de la Dumnezeu-Omul, toată 
de la Sfinții Apostoli, toată de la Sfinții Părinți, toată de la 
Biserică, în Biserică, prin Biserică. Sfinţii Părinți nu sunt 
altceva decât „păzitorii predaniilor apostoleşti”. Ei toți, ca şi 
Sfinții Apostoli, sunt numai „martori” ai unui singur adevăr - a- 
tot-adevăr: Dumnezeu-Omul Hristos. Pe Acesta îl mărturisesc 
şi îl propovăduiesc ei, „gurile cele cu totul de aur ale lui 
Dumnezeu Cuvântul” (Duminica Sfinților Părinţi). 

Succesiunea apostolească are de la început şi până la 
sfârşit fire dumnezeu-omenească. Ce le predanisesc Apostolii 
ca moştenire urmaşilor lor? Pe însuşi Dumnezeu-Omul Hristos, 
cu toate bogăţiile netrecătoare ale Persoanei Sale dumnezeu- 
omeneşti, pe Hristos - Capul Bisericii, singurul Cap al ei. Dacă 
nu predaniseşte aceasta, succesiunea apostolească încetează să 
mai fie apostolească, şi atunci nu mai există în fapt Tradiţie 
apostolească, ierarhie apostolească, Biserică apostolească. 

Sfânta Predanie este Evanghelia Domnului Hristos şi 
este Însuşi Domnul Hristos, pe Care puterea Duhului Sfânt Îl 
strămută în orice suflet credincios şi în toată Biserica. Tot ceea 
ce este al lui Hristos devine, prin puterea Duhului Sfânt, al 
nostru, al oamenilor - şi asta în trupul Bisericii. Duhul Sfânt, ca 
suflet al Bisericii, îl face „de un trup” cu Dumnezeu-Omul 
(Efeseni 3:6). Cu adevărat: Duhul Sfânt îndumnezeieşte prin 
har pe fiecare credincios. Ce este viața în Biserică? Nimic 
altceva decât  în-dumnezeu-omenirea harică a fiecărui 
credincios prin faptele bune evanghelice personale; în- 
creştinarea şi îm-bisericirea lui. Toată viaţa creştinilor este o 
necurmată  Cincizecime  hristocentrică: Duhul Sfânt, prin 

Sfintele Taine şi sfintele fapte bune, transmite pe Mântuitorul 
Hristos fiecărui credincios, Îl face Predanie vie, viață a noastră 
vie: „Hristos în viaţa noastră” (Coloseni 3, 4). Prin aceasta şi 
tot ce este al lui Hristos devine al nostru, pentru toată veşnicia 
al nostru: şi adevărul Său, şi dreptatea Sa, şi dragostea Sa, şi 
viața Sa, şi Ipostasul Său dumnezeiesc. 

Ce este Sfânta Predanie ? Este Însuşi Domnul lisus 
Hristos Dumnezeu-Omul, cu toate bogăţiile Ipostasului Său 
dumnezeiesc şi, prin El, şi pentru EI, ale întregii Sfinte Treimi. 
Aceasta s-a dat şi s-a arătat cel mai deplin în Sfânta Liturghie, 
în care pentru noi şi pentru a noastră mântuire se vesteşte şi se 
înnoieşte întreaga dumnezeu-omeneasca iconomie de mântuire 
a oamenilor. În Sfânta Liturghie este tot Dumnezeu-Omul, cu 
toate darurile Sale minunate şi de minuni făcătoare; în Sfânta 
Liturghie, şi îndeobşte în viaţa de rugăciune, în viaţa liturgică a 
Bisericii. Prin toate acestea răsună fără contenire buna-vestire 
a-tot-iubitoare de oameni a Mântuitorului: Jază, Eu sunt cu voi 
în toate zilele, până la sfârşitul veacului (Matei 28, 20), întreg 
în apostolicitate şi, prin apostolicitate, cu toți credincioşii, până 
la sfârşitul veacului. Tocmai aceasta este întreaga Sfântă 
Predanie a Bisericii Ortodoxe apostoleşti: viaţa în Hristos - 
viața în Sfânta Treime, în-creştinare, în-treimificare (cf. Matei 
28, 19-20). 

Din cale-afară de însemnat este acest lucru: în Biserica 
Ortodoxă a lui Hristos, Sfânta Predanie, întotdeauna vie şi de 
viață făcătoare, este alcătuită din: Sfânta Liturghie, toate 
sfintele slujbe dumnezeieşti, toate Sfintele Taine, toate sfintele 
fapte bune, tot adevărul veşnic, toată dreptatea veşnică, toată 
dragostea veşnică, toată viața veşnică, tot Dumnezeu-Omul 
Hristos, toată Sfânta Treime, toată viaţa dumnezeu-omenească 
a Bisericii în toată plinătatea sa dumnezeu-omenească, 
împreună cu Preasfânta Născătoare de Dumnezeu şi cu toți 
Sfinţii. 

Persoana Dumnezeu-Omului, a Domnului Hristos, se 
află schimbată la față în Biserică, cufundată în nețărmurita 
mare de rugăciune, de slujire dumnezeiască a harului, şi este 
toată în Sfânta Liturghie şi toată în Biserică. lată ce este Sfânta 
Predanie. Acest adevăr îl binevestesc şi îl mărturisesc Sfinții 
Părinți şi Sfintele Soboare a toată lumea. Prin rugăciune şi 
bună-credinţă se păzeşte Sfânta Predanie de tot demonismul 
omenesc şi umanismul diavolesc. Şi în ea este întreg Domnul 
Hristos, Care este şi veşnica Predanie a Bisericii. Mare este 
taina bunei-credinţe: Dumnezeu S-a arătat în trup (| Timotei 3, 
16). S-a arătat ca om, Dumnezeu-Om, ca Biserică, şi prin 
nevoința Sa iubitoare de oameni a mântuirii şi în-dumnezeu- 
omenirii omului a mărit şi a înălţat ființa omenească mai presus 
de preasfinţii heruvimi şi de a-tot-sfinţii serafimi. 


HOTĂRÂRILE: 
SFINTELOR 
SINOADE 


ECUMENICE 


* În revista Icoana din adânc (NR. 5/67 mai 2003 pag. 3-7) titlul este: 
HOTĂRÂRILE DOGMATICE ALE CELOR ŞAPTE SFINTE SINOADE 
ECUMENICE (diotorisire: părintele Rodion Ilie; colaţionare: Teognost) 

Sinodul Întâi Ecumenic de la Niceea 
(325) 


Despre dumnezeirea lui Hristos 
Impotriva arienilor 


Crezul mărturisit de către cei 318 Părinţi 


Credem  într-Unul Dumnezeu, Tatăl Atotputernic, 
Făcătorul tuturor celor văzute şi celor nevăzute. Şi într-Unul 
Domn lisus Hristos, Fiul lui Dumnezeu, născut din Tatăl, Unul 
Născut, adică din [fiinţa] Tatălui, Dumnezeu din Dumnezeu, 
lumină din lumină, Dumnezeu adevărat din Dumnezeu 
adevărat, născut, iar nu făcut, Cel de-o-fiinţă cu Tatăl, prin 
Care toate s-au făcut, atât cele din cer cât şi cele de pe pământ; 
Care pentru noi oamenii şi pentru a noastră mântuire S-a 
pogorât şi S-a întrupat şi S-a făcut om, a pătimit şi a înviat a 
treia zi, S-a înălţat la ceruri şi va veni să judece viii şi morţii; şi 
în Duhul Sfânt. 

lar pe aceia care spun că a fost o vreme când [Fiul lui 
Dumnezeu] nu era şi că înainte de a Se fi născut nu era, şi că S- 
a făcut din cele ce nu erau, sau dintr-un alt ipostas sau 
substanţă, sau pe aceia care spun că Fiul lui Dumnezeu este 
schimbător sau stricăcios, pe [toţi] aceştia Biserica 
apostolească şi sobornicească îi dă anatemei.“ 


4 gla 3 , x : A A š 
Sublinierea aparține revistei Icoana din anåânc; în continuare, tot ceea ce 
va apare cu albastru reprezintă subliniari făcute în revista Jcoana din adânc. 

Sinodul al doilea Ecumenic de la Constantinopol 
(381) 


Despre Duhul Sfânt 


Împotriva pnevmatomahilor 


Crezul mărturisit de către cei 150 de Părinţi 


Credem  într-Unul Dumnezeu, Tatăl Atotputernic, 
Făcătorul tuturor celor văzute şi celor nevăzute. Şi Într-Unul 
Domn lisus Hristos, Fiul lui Dumnezeu, născut din Tatăl, Unul 
Născut, Care din Tatăl S-a născut mai înainte de toţi vecii, 
lumină din lumină, Dumnezeu adevărat din Dumnezeu 
adevărat, născut, iar nu făcut, Cel de-o-fiinţă cu Tatăl, prin 
Care toate s-au făcut, Care pentru noi oamenii şi pentru a 
noastră mântuire S-a pogorât din ceruri şi S-a întrupat de la 
Duhul Sfânt şi din Fecioara Măria şi S-a făcut om; şi S-a 
răstignit pentru noi în zilele lui Ponţiu Pilat, şi a pătimit şi S-a 
îngropat, şi a înviat a treia zi, după Scripturi, şi S-a înălțat la 
ceruri, şi şade de-a dreapta Tatălui, şi iarăşi va să vină, să 
judece vii şi morţii, a Cărui împărăție nu va avea sfârşit. Şi 
întru Duhul Sfânt, Domnul de viaţă făcătorul, Care din Tatăl 
purcede, Cel ce împreună cu Tatăl şi cu Fiul este închinat şi 
slăvit, Care a grăit prin prooroci. Şi întru una sfântă, 
sobornicească şi apostolească Biserică. Mărturisim un [singur] 
botez spre iertarea păcatelor. Aşteptăm învierea morților şi 
viața veacului ce va să vină. Amin. 

Sinodul al treilea Ecumenic 
de la Efes (431) 


Despre Maica Domnului 
Impotriva nestorienilor 


Sinodul de la Niceea a formulat această mărturisire de 
credință: 

(Urmează Crezul de la Niceea:) Credem... 

Sinodul a hotărât ca toți să primească această sfântă 
mărturisire de credință; căci este dreaptă şi îndeajuns pentru 
mântuirea lumii. Dar pentru că unii se prefac a o mărturisi şi a 
o primi, dar răstălmăcesc puterea înţelesurilor după placul lor, 
şi stâlcesc adevărul, fiindcă sunt fiii rătăcirii şi copiii 
pierzaniei, a fost de trebuinţă să se adauge insuflatele mărturii 
ale Sfinților Părinți drept-credincioşi care sunt chezăşie pentru 
felul în care au înțeles şi au îndrăznit să propovăduiască 
[adevărul], încât să fie limpede, şi pentru ca toți cei care au o 
credință dreaptă şi nepătată să îl înţeleagă, să îl tâlcuiască şi să 
îl propovăduiască în acest fel. 

(Notă: aici se află un florilegiu de texte adunate din 
scrierile Părinților şi actele privitoare la preotul Harisie). 


După citirea acestor documente, Sfântul Sinod a hotărât 
că nimănui nu îi este îngăduit să propovăduiască, să scrie 
sau să alcătuiască o altă mărturisire de credinţă decât cea 
statornicită de Sfinţii Părinţi adunaţi la Niceea împreună 
cu Duhul Sfânt. 

Cei care vor îndrăzni să alcătuiască o altă mărturisire de 
credință, să o mărturisească celor ce vor să vină la cunoaşterea 
adevărului fie din rătăcirile elineşti |păgâneşti], fie de la cele 

iudaiceşti sau de la oricare altă erezie, [aceia], dacă sunt 
episcopi sau clerici, vor fi caterisiţi, episcopii din treapta 
episcopiei şi clericii din cler; dacă sunt laici, vor fi dați 
anatemei. 

În același chip, dacă vreunul dintre episcopi sau clerici 
sau laici vor fi aflați crezând sau învățând cele înfăţişate în 
expunerea preotului Harisie despre întruparea Fiului lui 
Dumnezeu Cel Unul Născut, sau învăţăturile cele stricate şi 
răstălmăcite ale lui Nestorie, adăugate [acestora], să fie supuşi 
osândirii acestui Sfânt Sinod Ecumenic, astfel încât episcopul 
vădit să fie îndepărtat din treapta episcopiei şi depus, iar 
clericul de asemenea să fie caterisit; dacă este laic, să fie dat 
anatemei, precum s-a zis. 

Sinodul al patrulea Ecumenic 
de la Calcedon (451) 


Despre cele două firi ale lui Hristos 
Împotriva monofiziţilor 


Sfântul şi Marele şi Ecumenicul sinod strâns cu harul 
lui Dumnezeu şi la îndemnul prea binecredincioşilor şi de 
Dumnezeu iubitorilor de Hristos împărați, auguştii Valentinian 
şi Marcian, în Calcedon, metropola eparhiei Bithiniei, în 
biserica Sfintei Muceniţe Eufimia, cea biruitoare în Hristos, a 
hotărât cele ce urmează: 

Domnul şi Mântuitorul nostru lisus Hristos, întărind pe 
ucenicii Săi în cunoaşterea credinţei, a spus: „pacea Mea v-o 
dau vouă, pacea Mea o las vouă”, pentru ca nimeni să nu se 
separe de aproapele său în dogmele credinței, ci la fel să se 
arate cu toţii în propovăduirea adevărului. Dar fiindcă cel 
rău nu încetează să semene neghina lui printre semințele bunei 
credinţe, şi pururea născoceşte ceva nou împotriva adevărului, 
pe aceasta Stăpânul cunoscând-o mai înainte, cu purtare de 
grijă pentru neamul omenesc a ridicat cu râvnă pe acest 
binecredincios şi evlavios împărat să cheme la sine pe mai 
marii preoțimii din toate părțile, astfel încât, sub lucrarea 
harului lui Hristos, Stăpânul nostru, al tuturor, să îndepărteze 
de la oile lui Hristos toată ciuma înşelăciunii, călăuzindu-le 
iarăşi să se îngraşe cu mlădiţele adevărului. 

Ceea ce am făcut şi noi, încuviinţând să îndepărtăm 
dogmele rătăcite, reînoind credința Părinților, propovăduind 
tuturor Crezul celor 318 [Părinţi] şi scriind precum înşişi 

Părinţii care au arătat această înțelegere a noastră privitoare la 
dreapta credință, adică cei 150 de Părinţi care, adunându-se 
după aceea la Constantinopol, au adoptat aceeaşi mărturisire de 
credință. Hotărâm aşadar, păzind şi noi rânduiala şi toate 
izvoarele credinţei statornicite de Sfântul Sinod ţinut odinioară 
la Efes, ai cărui întâistătători de veşnică pomenire au fost 
Celestin al Romei şi Chiril al Alexandriei, să strălucească 
iarăşi mărturia credinţei drepte şi fără cusur a celor 318 
Sfinţi şi Fericiţi Părinţi adunaţi la Niceea pe vremea 
împăratului de vrednică pomenire - Constantin, şi să se 
întărească cele hotărâte de către cei 150 de părinți la 
Constantinopol, spre nimicirea ereziilor care apăruseră atunci şi 
spre întărirea credinței soborniceşti şi apostoleşti, care este a 
noastră. 

(Urmează Crezul celor 318 părinţi de la Niceea — 
Sinodul I Ecumenic:) Credem... 

(Și cel al celor 150 de părinți adunați la 
Constantinopol - Sinodul II Ecumenic:) Credem... 

Aşadar, era de-ajuns pentru desăvârşita cunoaştere şi 
întărirea bunei credinţe acest înţelept şi mântuitor Crez? al 
harului dumnezeiesc, căci învaţă desăvârşit despre Tatăl şi 
Fiul şi Sfântul Duh şi înfăţişează întruparea Domnului 
celor ce o primesc cu credință.S 

Însă de vreme ce aceia care se străduiesc să lepede 
propovăduirea adevărului şi prin propriile erezii au născocit 
deşertăciuni, unii îndrăznind să strice [învăţătura despre] taina 
iconomiei Domnului pentru noi şi tăgăduind numirea de 
Născătoare de Dumnezeu dată Fecioarei [Maria], iar alţii 
scornesc [învățătura despre] contopire şi amestecare, 


5 În Icoana din adânc: simbol [Crez]. 

6 În Icoana din adânc: (N.n. Întruparea şi nu „încarnarea”, cum greşit s-a 
tradus, printre alte erori grave, acum vreo două decenii, în varianta oferită 
sub egida Mitropoliei Banatului ! ). 

închipuindu-şi nebuneşte că este o singură fire din trup şi 
dumnezeire, născocind grozăvia că, prin contopire, firea 
dumnezeiască a Celui Unul Născut este pătimitoare. 

Pentru aceasta, Sfântul şi Marele şi Ecumenicul Sinod 
adunat aici, voind să stârpească orice uneltire potrivnică 
adevărului, învățând propovăduirea cea neclintită de la început, 
a hotărât mai întâi să rămână neatinsă credinţa celor 318 Sfinți 
Părinți, şi, din pricina celor ce luptă împotriva Duhului Sfânt, a 
întărit învăţătura despre ființa Duhului predanisită de către cei 
150 de Părinţi adunați nu demult în cetatea împărătească, pe 
care aceştia [cei 150 de Părinţi] au făcut-o cunoscută tuturor, 
nu ca şi cum ar adăuga ceva care lipsea celor hotărâte mai 
înainte, ci lămurind, după mărturia Scripturilor, învăţăturile lor 
despre Sfântul Duh împotriva celor care încearcă să tăgăduiască 
stăpânirea Sa. 

Iar pe de altă parte, din pricina celor care au încercat să 
strice taina iconomiei şi care cu neruşinare spun că Cel Născut 
din Sfânta Fecioară Maria nu este decât un simplu om, Sinodul 
Sfânt a încuviinţat scrisorile sinodale ale Fericitului Chiril, 
păstor al Bisericii Alexandriei, către Nestorie şi cei din Răsărit, 
ca fiind potrivite pentru tăgăduirea smintelii lui Nestorie spre 
dreapta tâlcuire a celor ce, mânaţi de cucernică râvnă, doresc să 
priceapă Crezul cel mântuitor. 

Acestora li s-a adăugat, cu îndreptățire, şi epistola lui Leon, 
întâistătătorului marii şi vechii Rome către cel între sfinți - 
Arhiepiscopul Flavian, scrisă pentru surparea cugetărilor 
stricate ale lui Eutihie, întrucât [această epistolă] conglăsuieşte 
cu mărturisirea marelui Petru, fiind un stâlp de susținere [a 
adevărului] împotriva atacurilor [rău credincioşilor]. Stă 
împotrivă şi celor care încearcă să împartă taina Iconomiei într- 
o doime de fii. Îi îndepărtează din adunarea celor sfinți pe cei 
care îndrăznesc să spună că dumnezeirea Fiului Cel Unul 
Născut este pătimitoare; le stă împotrivă şi celor care îşi 
închipuie o amestecare sau contopire a celor două firi ale lui 

Hristos; îi îndepărtează pe cei care rătăcesc [spunând că] chipul 
de rob pe care Hristos l-a luat de la noi este ceresc sau din altă 
substanţă; şi îi dă anatemei pe cei care scornesc rătăciri, cum 
că înainte de unire erau două firi, iar după unire a rămas una. 

Urmând aşadar Sfinţilor Părinţi, noi învăţăm într- 
un glas că mărturisim pe Unul şi acelaşi Fiu, Domnul 
nostru lisus Hristos, însuşi desăvârșit întru dumnezeire cât 
şi întru omenitate, Însuşi Dumnezeu adevărat şi om 
adevărat din suflet raţional şi din trup, de-o-fiinţă cu Tatăl 
după dumnezeire şi de-o-fiinţă cu noi după omenitate, întru 
toate asemenea nouă afară de păcat, născut din Tatăl mai 
înainte de veci după dumnezeire şi, la plinirea vremii, 
Acelaşi născut pentru noi şi pentru a noastră mântuire din 
Fecioara Maria, Născătoarea de Dumnezeu, după 
omenitate, Unul şi Acelaşi Hristos, Fiul, Domnul, Unul 
Născut, cunoscându-se în două firi, fără amestecare, fără 
schimbare, fără împărțire, fără despărţire, deosebirea 
firilor nefiind nicidecum stricată din pricina unimii, ci mai 
degrabă păstrându-se însuşirile fiecărei firi într-o singură 
persoană şi într-un singur ipostas, nu împărțindu-se sau 
despărțindu-se în două feţe, ci Unul şi Acelaşi Fiu, Unul 
Născut, Dumnezeu Cuvântul, Domnul lisus Hristos, 
precum [au vestit] de la început proorocii, precum El însuşi 
ne-a învățat despre Sine şi precum ne-a predanisit nouă 
Crezul Părinților. 

Acestea toate fiind statornicite de noi cu mare grijă şi 
acrivie, Sfântul Sinod Ecumenic a hotărât că nimănui nu îi 
este îngăduit să înfăţişeze, să scrie sau să alcătuiască, nici 
[el însuşi] să gândească, nici să înveţe pe altul o altă 
mărturisire de credință. Cât despre cei care îndrăznesc să 
alcătuiască o altă [mărturisire de] credință, să o înfăţişeze 
altora spre învăţătură, sau să răspândească un alt Crez 
celor care vor să se întoarcă la cunoştinţa adevărului de la 
rătăcirile elineşti sau iudaiceşti sau de la oricare altă erezie, 

aceştia, dacă sunt episcopi sau clerici, să fie îndepărtați 
[episcopii de episcopie şi clericii de cler], iar dacă sunt 
monahi sau laici, să se dea anatemei. 

Sinodul al cincilea Ecumenic de la Constantinopol 
(553) 


Despre unirea firilor în ipostasul lui Hristos 
Împotriva defăimătorilor învățăturii Sfântului Chiril 


I. Dacă nu mărturiseşte cineva o singură fiinţă a Tatălui 
şi Fiului şi a Sfântului Duh, o singură putere şi virtute, o 
[Sfântă] Treime de-o-ființă, o dumnezeire cinstită în trei 
ipostasuri sau persoane, unul ca acesta să fie anatema. Căci 
unul este Dumnezeu Tatăl de la Care [sunt] toate, unul [este] 
Domnul lisus Hristos prin Care [s-au făcut] toate şi unul [este] 
Sfântul Duh întru Care [sunt] toate [cele ce sunt]. 

II. Dacă cineva nu mărturiseşte că sunt două naşteri ale 
lui Dumnezeu Cuvântul, una mai înainte de veci, din Tatăl, fără 
timp şi fără trup, şi cealaltă, la plinirea vremii, a aceluiaşi 
Cuvânt Care S-a coborât din cer şi S-a întrupat din Sfânta şi 
Cinstita Născătoare de Dumnezeu şi pururea Fecioară Măria şi 
S-a născut din ea, unul ca acesta să fie anatema. 

III. Dacă cineva spune că unul este Dumnezeu Cuvântul 
Care a făcut minuni şi altul Hristos care a pătimit, sau spune că 
Dumnezeu Cuvântul S-a unit cu Hristos născut din femeie, sau 
că este în El ca cineva în altcineva şi nu unul şi acelaşi lisus 
Hristos, Domnul nostru, Dumnezeu Cuvântul întrupat şi făcut 
om, acelaşi făcător de minuni şi [acelaşi] pătimitor de bunăvoie 
care a îndurat în trupul Său suferințele, unul ca acesta să fie 
anatema. 

IV. Dacă cineva spune că unirea lui Dumnezeu 
Cuvântul cu omul S-a făcut după har sau după lucrare sau după 
egalitatea demnității sau după autoritate, relație, afect, virtute 
sau după bunăvoință, ca şi cum Dumnezeu Cuvântul ar fi căutat 

să fie pe placul omului de la care să aibă o bună şi frumoasă 
slăvire, precum zice smintitul Teodor; fie după omonimie, 
potrivit căreia nestorienii numind lisus şi Hristos pe Dumnezeu 
Cuvântul, iar pe om luat separat Hristos şi Fiul, vorbind în mod 
vădit de două persoane se prefac că vorbesc de o singură 
persoană şi de un singur Hristos numai după numire, cinstire, 
demnitate şi închinare: dar dacă nu mărturiseşte că unirea lui 
Dumnezeu Cuvântul cu trupul însuflețit de un suflet rațional şi 
înțelegător s-a făcut după alcătuire, adică după ipostas, precum 
au învăţat Sfinţii Părinţi; şi dacă nu mărturiseşte din acest 
motiv singurul Său ipostas, care este Domnul nostru lisus 
Hristos, Unul din Sfânta Treime, unul ca acesta să fie 
anatema. 

Căci în multe chipuri a fost înțeleasă această unire; unii 
urmând nelegiuirea lui Apolinarie şi Eutihie, susținând 
dispariția celor unite, mărturisesc o unire prin amestecare, alții, 
gîndind precum Teodor şi Nestorie, adepți ai despărțirii, 
introduc o unire prin relaţie. Pe când Sfânta Biserică a lui 
Dumnezeu respinge nelegiuirea celor două erezii şi 
mărturiseşte unirea după alcătuire a trupului cu Dumnezeu 
Cuvântul, adică [unirea] după ipostas. Căci unirea după 
alcătuire în taina lui Hristos nu numai că păstrează fără 
amestecare elementele unite, dar nu primeşte nici 
despărţirea. 

V. Dacă cineva înţelege singurul ipostas al Domnului 
nostru lisus Hristos ca şi cum ar presupune mai multe 
ipostasuri şi încearcă prin aceasta să introducă în taina lui 
Hristos două ipostasuri sau două persoane, şi după ce a introdus 
două persoane, vorbeşte de o persoană după demnitate, cinstire 
şi închinare, cum au scris în nebunia lor Teodor şi Nestorie, şi 
[care] cleveteşte că Sfântul Sinod din Calcedon ar fi folosit 
expresia un singur ipostas în acelaşi înţeles nelegiuit; şi nu 
mărturiseşte că Dumnezeu Cuvântul S-a unit cu trupul după 

ipostas, şi din această pricină este un singur Ipostas sau o 
singură Persoană, şi că în acest sens Sfântul Sinod din 
Calcedon a mărturisit un singur ipostas al Domnului nostru 
lisus Hristos, unul ca acesta să fie anatema. Căci Sfânta 
Treime nu a primit adăugare de persoană sau ipostas după 
întruparea Cuvântului lui Dumnezeu, Unul din Sfânta 
Treime. 

VI. Dacă cineva spune într-un sens impropriu, nu după 
adevăr, că Sfânta, Cinstita şi pururea Fecioară Maria este 
Născătoare de Dumnezeu după relație, ca şi cum ar fi născut un 
simplu om şi nu că Dumnezeu Cuvântul S-a întrupat şi S-a 
născut din ea, ci, după spusa lor, zămislirea omului este 
transferată lui Dumnezeu Cuvântul, ca şi cum S-ar fi unit cu 
omul care S-a născut; şi cleveteşte Sfântul Sinod de la Calce- 
don, spunând că acela o numeşte pe [Sfânta] Fecioară 
Născătoare de Dumnezeu în acel înţeles stricat închipuit de 
Teodor; sau dacă cineva o numeşte născătoare de om sau 
născătoare de Hristos, ca şi cum Hristos nu ar fi Dumnezeu, dar 
n-o mărturiseşte pe aceasta cu adevărat şi cu tărie Născătoare 
de Dumnezeu, deoarece Dumnezeu Cuvântul născut de Tatăl 
înainte de veci S-a întrupat din ea la plinirea vremii, şi cu 
dreaptă credinţă Sfântul Sinod de la Calcedon o 
mărturiseşte Născătoare de Dumnezeu, unul ca acesta să fie 
anatema. 

VII. Dacă cineva zicând în două firi nu mărturiseşte că 
în dumnezeire şi omenitate este cunoscut Unul lisus Hristos, 
Domnul nostru, ca să arate astfel deosebirea firilor din care S-a 
făcut fără amestecare unirea de negrăit, fără să Se preschimbe 
Cuvântul [lui Dumnezeu] în firea trupului şi nici firea trupului 
să treacă în firea Cuvântului (căci fiecare rămâne ce este în 
firea sa chiar după unirea ipostatică), dar dacă ia această 
expresie despre taina lui Hristos în sensul unei împărțiri sau 
dacă, mărturisind numărul firilor într-Unul Domnul nostru 

Iisus Hristos, Dumnezeu Cuvântul întrupat, nu înţelege aşa cum 
trebuie deosebirea firilor din care este alcătuit, deosebire care 
nu este suprimată prin unire (căci Unul este din ambele firi şi 
cele două firi [sunt] prin Unul), ci foloseşte numărul pentru a 
susține firi deosebite [având] fiecare ipostasul ei, unul ca 
acesta să fie anatema. 

VIII. Dacă cineva mărturisind că unirea dumnezeirii cu 
omenitatea s-a făcut din două firi, sau vorbind de o singură fire 
întrupată a lui Dumnezeu Cuvintul nu înţelege aceasta aşa cum 
ni le-au predanisit Sfinții Părinţi, adică [în sensul că] unirea 
după ipostas s-a făcut pornind de la firea dumnezeiască şi cea 
omenească şi s-a desăvârşit într-Unul lisus Hristos, sau dacă 
prin această expresie încearcă să introducă o singură fire sau 
substanță a dumnezeirii şi a trupului lui Hristos, unul ca acesta 
să fie anatema. Căci zicând că S-a unit după ipostas Cuvântul 
Fiul cel Unul, noi nu afirmăm că s-a produs un fel de contopire 
reciprocă a firilor, ci credem că s-au unit Cuvântul cu trupul, 
fiecare dintre firi rămânând ceea ce era. lată de ce Unul este 
Hristos, Dumnezeu şi om, acelaşi de-o-fiinţă cu Tatăl după 
dumnezeire, de-o-ființă cu noi după omenitate. Căci Biserica 
lui Dumnezeu respinge şi anatemizează atât pe cei care taie 
şi despart în părţi taina dumnezeieştii Iconomii a lui 
Hristos, cât şi pe cei care introduc [în ea] amestecare. 

IX. Dacă cineva spune că Hristos este închinat în două 
firi, şi de aici introduce două închinări, una [cuvenită] lui 
Dumnezeu Cuvântul şi a doua [cuvenită] omului; sau dacă 
cineva, pentru a suprima trupul [Său] şi pentru a introduce 
amestecul dumnezeirii cu omenitatea, luându-le împreună, 
închipuie o [singură] fire sau o substanță, şi se închină astfel lui 
Hristos, şi nu se închină cu aceeaşi închinare lui Dumnezeu 
Cuvântul întrupat împreună cu trupul Său, precum a primit 
Biserica lui Dumnezeu încă de la început, unul ca acesta să fie 
anatema. 


26 


X. Dacă cineva nu mărturiseşte că Cel ce a fost răstignit 
în trup, Domnul nostru lisus Hristos, este Dumnezeu adevărat, 
Domnul slavei şi Unul din Sfânta Treime, unul ca acesta să fie 
anatema. 

XI. Dacă cineva nu dă anatemei pe Arie, pe 
Eunomie, pe Macedonie, pe Apolinarie, pe Nestorie, pe 
Eutihie şi pe Origen, împreună cu scrierile lor nelegiuite, şi 
pe toți ceilalţi eretici care au fost osândiţi şi anatemizaţi de 
către Sfânta Biserică Sobornicească şi apostolească şi de 
cele patru Sfinte Sinoade mai sus numite, şi pe toţi cei care 
au gândit sau gândesc cele asemenea ereticilor mai sus 
pomeniti şi care au rămas în nelegiuirea lor până la moarte, 
unul ca acesta să fie dat anatemei. 

XII. Dacă cineva ia apărarea rău-credinciosului Teodor 
al Mopsuestiei, cel ce a zis că unul este Dumnezeu Cuvântul şi 
altul [este] Hristos care, tulburat de patimile sufletului şi de 
poftele trupului, de cele mai rele eliberându-se câte puţin şi 
astfel îmbunătăţindu-se prin înaintarea faptelor sale a ajuns fără 
cusur prin purtarea sa, a fost botezat ca simplu om în numele 
Tatălui şi al Fiului şi al Sfântului Duh; şi prin botez s-a 
învrednicit să primească harul Sfântului Duh şi înfierea şi i se 
aduce închinare în persoana lui Dumnezeu Cuvântul aidoma 
unei icoane împărăteşti, şi după înviere a devenit neschimbător 
în gândurile sale şi cu totul fără de păcat. [Şi iarăşi] a mai zis 
acelaşi nelegiuit Teodor că unirea dintre Dumnezeu Cuvântul şi 
Hristos este de acelaşi fel cum [este cea despre care] zice 
Apostolul pentru bărbat şi femeie: cei doi vor fi un singur trup. 
Şi pe lângă toate celelalte nenumărate blasfemii a îndrăznit a 
zice că după înviere, când Domnul a suflat asupra ucenicilor 
zicând: luați Duh Sfânt (loan 20, 22), nu le-a dat Sfântul Duh, 
ci a suflat numai de formă; încă mai zice şi că mărturisirea lui 
Toma, atunci când [acesta] a atins mâinile şi coasta Domnului 
după înviere, acele cuvinte: Domnul meu şi Dumnezeul meu! 

(Ioan 20, 28) Toma nu le-ar fi spus despre Hristos, ci, 
înspăimântat de minunea învierii, Toma L-a lăudat pe 
Dumnezeul care L-a înviat pe Hristos. Mai rău încă: în tâlcuirea 
pe care a dat-o Faptelor Apostolilor, acelaşi Teodor îl compară 
pe Hristos cu Platon, cu Mani, cu Epicur şi Marcian, zicând că 
aşa cum fiecare dintre ei, după ce şi-a inventat propria 
învățătură i-a făcut pe ucenici să se numească platonicieni, 
manihei, epicurei şi marcioniţi, tot aşa şi Hristos, după ce Şi-a 
inventat o învățătură, l-a numit pe ucenici creştini, după numele 
Său. 

Dacă cineva ia apărarea sus numitului, prea 
necredinciosului Teodor, şi a scrierilor lui nelegiuite prin care 
el a răspândit blasfemiile de mai sus, cât şi altele nenumărate 
împotriva Marelui Dumnezeu şi Mântuitorului nostru lisus 
Hristos, şi dacă nu îl anatemizează pe el, scrierile lui nelegiuite 
şi pe toţi cei care îl încuviinţează şi îl apără, sau susţin că ideile 
lui sunt ortodoxe, ca şi pe cei care au scris în apărarea lui şi a 
scrierilor lui nelegiuite şi pe cei care cugetă sau au cugetat 
vreodată asemenea lui [Teodor] şi au rămas până la sfârşit într- 
o astfel de erezie, să fie anatema. 

XIII. Dacă cineva ia apărarea nelegiuitelor scrieri ale lui 
Teodoret împotriva credinței adevărate, împotriva primului 
Sfânt Sinod din Efes, împotriva Sfântului Chiril şi a celor 
douăsprezece capete ale sale, şi pe toți care au scris în apărarea 
rău-credincioşilor Teodor şi Nestorie, şi a celor care au aceleaşi 
păreri cu mai sus numiții Teodor şi Nestorie şi îi primesc pe ei 
şi rătăcirea lor, şi din această cauză îi numesc necredincioşi pe 
învățătorii Bisericii care învaţă unirea lui Dumnezeu Cuvântul 
după ipostas; dacă nu anatemizează nelegiuitele scrieri şi pe cei 
care au gândit şi mai gândesc încă unele asemenea, precum şi 
toate scrierile împotriva dreptei credințe şi împotriva Sfântului 
Chiril şi a celor douăsprezece capete ale sale, precum şi cel 

care a rămas într-o asemenea rătăcire până la moarte, unul ca 
acesta să fie anatema. 

XIV. Dacă cineva ia apărarea epistolei scrise, după cum 
se zice, de către Ibas către Maris Persul, în care se neagă faptul 
că Dumnezeu Cuvântul S-a întrupat din Sfânta Născătoare de 
Dumnezeu şi pururea Fecioara Maria, [că] S-a făcut om; zicând 
că cel născut din ea este un simplu om [care este] numit 
Templu, că unul este Dumnezeu Cuvântul şi altul omul; şi [pe] 
cel întru sfinți Chiril, propovăduitorul dreptei credințe a 
creştinilor, îl resping ca [fiind] eretic şi pentru că ar fi scris 
asemenea rău credinciosului Apolinarie; şi acuză cel dintâi 
Sfânt Sinod din Efes că ar fi osândit să fie depus Nestorie fără 
judecată şi cercetare; [şi acea epistolă] numeşte cele 
douăsprezece capete ale celui între sfinți Chiril necredincioase 
şi potrivnice dreptei credințe şi îi îndreptățeşte pe Teodor şi 
Nestorie cu învăţăturile şi scrierile lor nelegiuite. Dacă cineva, 
aşadar, ia apărarea sus numitei epistole şi nu o anatemizează 
atât pe ea cât şi pe apărătorii ei şi pe cei care zic că este 
ortodoxă cel puţin în parte, şi pe cei care au scris sau scriu în 
favoarea acesteia sau a nelegiuirilor din ea, şi pe cei care 
îndrăznesc s-o încuviințeze pe ea sau nelegiuirile pe care le 
conține, făcând referire la numele Sfinților Părinți şi al 
Sfântului Sinod din Calcedon, şi rămân întru acestea până la 
moarte, să fie anatema. 

După ce noi am mărturisit astfel cele primite din 
Sfintele Scripturi, din învățătura Sfinților Părinţi şi din cele 
hotărâte despre una şi aceeaşi credință de către cele patru 
[Sfinte] Sinoade mai sus pomenite; după ce i-am osândit pe 
eretici şi nelegiuirea lor, şi necredinţa celor care au încuviințat 
şi încuviințează cele trei capete menționate mai sus, şi care au 
perseverat şi perseverează în rătăcirea lor; dacă cineva încearcă 
să transmită, să înveţe sau să scrie ceva potrivnic celor hotărâte 
de noi, dacă este episcop sau cleric să fie îndepărtat din 

episcopie sau preoţie, ca unul care lucrează cele străine 
preoţiei şi rangului bisericesc; dacă este călugăr sau laic, să 
fie anatema. 

Sinodul al şaselea Ecumenic 
de la Constantinopol (680-681) 


Despre cele două lucrări ale lui Hristos 
Împotriva monoteliților 


Fiul Cel Unul Născut şi Cuvântul lui Dumnezeu Tatăl, 
Cel făcut om întru toate asemenea nouă, afară de păcat, Hristos 
Adevăratul nostru Dumnezeu, a propovăduit cu tărie prin 
cuvintele Evangheliei: Eu sunt lumina lumii. Cel ce îmi 
urmează Mie nu va umbla întru întuneric, ci va avea lumina 
vieţii (loan 8, 12), şi iarăşi Pacea Mea vă dau vouă (loan 14, 
27). Lăsându-se călăuzit cu dumnezeiască înţelepciune, 
învățându-ne pacea prin aceste dumnezeieşti cuvinte, prea 
blândul nostru împărat, atlet al Ortodoxiei, potrivnic al 
heterodoxiei, reunind acest Sfânt Sobor Ecumenic, a adunat 
trupul întreg al Bisericii. Pentru aceea, Sfântul nostru Sinod 
Ecumenic, după ce a alungat rătăcirea necredinţei care s-a 
arătat în ultima vreme şi urmând fără abatere calea cea dreaptă 
a Sfinţilor Părinţi cunoscuţi, a conglăsuit cu cele cinci [sfinte] 
Sinoade Ecumenice [de până acum]; adică [fiind de acord] cu 
cei 318 Sfinți Părinţi adunați la Niceea împotriva smintitului 
Arie; cu sinodul celor 150 de bărbați purtători de Dumnezeu 
adunaţi la Constantinopol împotriva lui Macedonie, luptătorul 
împotriva Duhului Sfânt, şi Apolinarie cel rău credincios; de 
asemenea [şi acordul cu] cel dintâi sinod al celor 200 de cinstiți 
bărbaţi adunați la Efes împotriva lui Nestorie, cel cu minte de 
iudeu, şi cu cei 600 de bărbaţi de Dumnezeu insuflați, adunaţi 
la Calcedon, împotriva lui Eutihie şi Dioscor, cei urâţi de 
Dumnezeu; şi, mai mult încă, cu Sfântul Sinod al cincilea care 
s-a adunat aici împotriva lui Teodor al Mopsuestiei, Origen, 
Didim şi Evagrie, şi împotriva scrierilor lui Teodoret contra 

celor douăsprezece capete ale vrednicului Chiril, şi împotriva 
epistolei către Maris Persul, epistolă pusă pe seama lui Ibas. 
Mărturisind întru totul fără înnoiri dumnezeieştile hotărâri ale 
bunei credințe şi respingând învățăturile rău credincioase, 
Sfântul nostru Sinod Ecumenic, insuflat de Dumnezeu, 
pecetluieşte Crezul mărturisit de către cei 318 Părinţi şi 
întărit de către cei 150 de Părinţi cugetători de Dumnezeu, 
Crez pe care celelalte Sfinte Sinoade l-au primit şi l-au 
întărit cu bucurie spre nimicirea oricărei rătăciri 
ucigătoare de suflet. 

(Urmează Crezul de la Niceea şi Constantinopol): 
Credem... 

Sfântul Sinod ecumenic a hotărât: pentru desăvârşita 
cunoaştere şi întărire a credinţei ortodoxe acest Crez ortodox al 
harului dumnezeiesc ar trebui să fie îndestulător; dar fiindcă 
începătorul răutății nu a încetat de la început să găsească un 
conlucrător în şarpe şi prin el să introducă veninul în firea 
omenească, tot aşa şi acum n-a încetat să găsească unelte 
potrivite pentru a-şi îndeplini voia, adică pe Teodor, fost 
episcop de Faran, pe Serghie, pe Pyrhos, Pavel şi Petru, care au 
ocupat scaunul întâistătătorilor cetății împărăteşti 
[Constantinopol], şi Honorius, fost papă al vechii Rome, Chir, 
fost episcop al Alexandriei, Macarie, de curând aşezat pe scau- 
nul Antiohiei, şi ucenicul său, Ştefan. Prin aceştia, [diavolul] n- 
a încetat să stârnească tulburări în întreaga Biserică, semănând 
în poporul ortodox, prin învățături noi, erezia unei singure 
voințe şi a unei singure lucrări în cele două firi ale Unuia din 
Sfânta Treime, Hristos adevăratul nostru Dumnezeu; [erezie] 
care se potriveşte cu kakodoxia [smintita rătăcire] a rău- 
credincioşilor Apolinarie, Sever şi Themistie, care râvneşte cu 
cuget viclean să nimicească şi desăvârşirea întrupării Aceluiaşi 
şi Unicului Domn lisus Hristos, Dumnezeul nostru, arătând 
blasfemiator lipsa de voință şi nelucrarea în trupul Său 
însuflețit [cu suflet rațional]. 

A ridicat atunci Hristos, Dumnezeul nostru, un împărat 
credincios, un nou David, găsindu-l bărbat după inima Sa, care 
n-a dat - după cum stă scris - somn ochilor săi şi dormitare 
genelor sale, până ce nu a găsit prin acest Sobor al nostru, sfânt 
şi de Dumnezeu adunat, desăvârşita propovăduire a dreptei 
credinţe, după Cuvântul lui Dumnezeu: Unde sunt doi sau trei 
adunaţi în numele Meu, acolo sunt şi Eu în mijlocul lor 
(Matei 18, 20). 

Acest Sfânt Sinod Ecumenic a primit cu credinţă şi cu 
braţele deschise propunerea făcută de către Preasfinţitul şi 
Preafericitul papă al vechii Rome, Agathon, împăratului nostru 
drept-măritor şi preacredincios, Constantin, [propunere] care i- 
a respins nominal pe cei care au propovăduit şi au învăţat, după 
cum s-a spus mai sus, o singură voinţă şi o singură lucrare în 
iconomia lui Hristos Cel întrupat, adevăratul nostru Dumnezeu. 

La fel a primit şi propunerea sinodală a Sfântului Sinod 
al celor 125 de episcopi iubitori de Dumnezeu [adunaţi] sub 
acelaşi preasfințit papă, [propunere] făcută de împăratul nostru 
de Dumnezeu înțelepțit, ca fiind de acord cu Sfântul Sinod de 
la Calcedon şi cu Tomosul Preasfinţitului şi Preafericitului papă 
al vechii Rome, Leon, către sfântul Flavian, [papa Leon] pe 
care acest Sinod l-a numit stâlp al Ortodoxiei; şi în acord [de 
asemenea] cu epistolele sinodale scrise de fericitul Chiril către 
episcopii din Răsărit împotriva lui Nestorie. 

Urmând aşadar celor cinci Sfinte Sinoade Ecumenice şi 
aleşilor Sfinţi Părinţi, [Sinodul de față] hotărăşte şi mărturiseşte 
într-un glas că Domnul nostru Iisus Hristos [este] adevăratul 
nostru Dumnezeu, Unul din Sfânta Treime cea de-o-fiinţă şi 
de viaţă făcătoare, desăvârşit în dumnezeire şi, de 
asemenea, desăvârşit în omenitate; acelaşi Dumnezeu 
adevărat şi om adevărat alcătuit din suflet raţional şi trup; 
de-o-fiinţă cu Tatăl după dumnezeire şi de-o-fiinţă cu noi 
după omenitate, întru toate asemenea nouă afară de păcat 
(cf. Evrei 4, 15), Cel după dumnezeire născut din Tatăl mai 

înainte de veci şi la plinirea vremii, pentru noi şi pentru a 
noastră mântuire, [născut] după omenitate din Sfântul Duh şi 
din Maria Fecioara [cea care este] cu îndreptățire şi după 
adevăr Născătoare de Dumnezeu. 

Unul şi acelaşi Hristos, Fiul, Domnul, Unul Născut, 
în două firi, fără amestecare, fără schimbare, fără 
împărţire şi fără despărţire, fără ca deosebirea firilor să se 
piardă din pricina unimii, ci mai degrabă păstrându-se 
însuşirile fiecărei firi, unite într-o singură persoană şi într- 
un Singur ipostas; nu împărțindu-se sau despărţindu-se în 
două persoane, ci Unul şi Acelaşi Fiu, Unul Născut, 
Dumnezeu Cuvântul, Domnul lisus Hristos, precum au 
vestit de la început proorocii, şi El însuşi, lisus Hristos, ne-a 
învăţat [despre Sine] şi precum ne-a predanisit nouă Crezul 
Sfinţilor Părinţi. 

[Noi] propovăduim la fel, după învăţătura Sfinţilor 
Părinţi, că în El sunt două voiri sau voințe fireşti şi două 
lucrări fireşti, fără despărţire, fără schimbare, fără 
împărţire şi fără amestecare. Şi cele două voințe fireşti nu 
sunt, cum au zis ereticii necredincioşi, potrivnice una alteia, 
ci voinţa Sa omenească urmează celei atotputernice şi 
dumnezeieşti, fără a i se împotrivi sau rezista, ci mai 
degrabă supunându-i-se. Căci a trebuit ca voința cea 
trupească să fie mişcată de voinţa dumnezeiască şi supusă ei, 
după [cum spune] preaînţeleptul Atanasie (cf. PG 25, XXVII). 
Căci precum trupul Său este numit şi trupul lui Dumnezeu 
Cuvântul, tot aşa voinţa Sa trupească este numită şi este [cu 
adevărat] a lui Dumnezeu Cuvântul, precum El însuşi spune: 
M-am coborât din cer nu ca să fac voia Mea, ci voia Tatălui 
care M-a trimis. El numeşte a Sa voia proprie, de vreme ce 
trupul a fost al Său. 

Căci în acelaşi fel precum trupul Său însuflețit, 
preasfânt şi preacurat nu a fost nimicit prin îndumnezeire, ci a 
rămas între limitele sale şi rostul său, tot astfel şi voinţa Sa 

omenească [fiind] îndumnezeită nu s-a nimicit, ci mai degrabă 
a fost salvată, după cum spune [sfântul] Grigorie de Dumnezeu 
Cuvântătorul: „Căci voinţa |trupească a] Mântuitorului nu este 
potrivnică lui Dumnezeu, fiind cu totul îndumnezeită” (Grigore 
de Nazianz, Oratio XXX, 12; PG 36, 117). 

[Noi] preamărim două lucrări fireşti nedespărțite, 
neschimbate, neîmpărțite şi neamestecate în Domnul nostru 
lisus Hristos, adevăratul nostru Dumnezeu, adică o lucrare 
dumnezeiască şi o lucrare omenească, după cum Leon 
Cuvântătorul de Dumnezeu, spune lămurit: „Fiecare fire 
lucrează în comuniune cu cealaltă ceea ce îi este propriu, 
Cuvântul lucrând cele ce sunt proprii Cuvântului şi trupul 
săvârşind cele ce sunt proprii trupului” (Leon I, Tomus ad 
Flavianum). Căci noi nu suntem de acord [că ar exista] o 
singură lucrare după fire a lui Dumnezeu şi a făpturii [firea 
omenească a lui Hristos], ca să nu ridicăm făptura la ființa 
divină şi nici să coborâm măreția firii dumnezeieşti la nivelul 
făpturilor. 

Căci noi recunoaştem că minunile şi pătimirile sunt ale 
Unuia şi Aceluiaşi după una sau cealaltă dintre firile Sale care 
strălucesc într-un singur ipostas, precum a grăit vrednicul 
Chiril. 

Păzind  întru-totul neamestecarea şi  nedespărțirea, 
mărturisim totul în puţine cuvinte: 

Crezând că Unul din Sfânta Treime este şi după 
întrupare Domnul nostru lisus Hristos, adevăratul nostru 
Dumnezeu, mărturisim că cele două firi strălucesc într-un 
singur ipostas în care a arătat minunile şi pătimirile, după 
iconomie, din timpul petrecerii Sale [în lume], nu după 
închipuire, ci întru adevăr. 

Deosebirea  firilor este recunoscută într-un singur 
ipostas după aceea că şi una şi alta voiesc şi lucrează ceea ce le 
este propriu, una în comuniune cu cealaltă. Pentru aceasta noi 

mărim două voințe şi două lucrări fireşti, căci sunt 
împreună lucrătoare spre mântuirea neamului omenesc. 

Acestea fiind statornicite de către noi cu mare grijă şi 
scumpătate, hotărâm că nu îi este îngăduit nimănui să 
alcătuiască o altă mărturisire de credință, sau să scrie, sau să 
compună, sau să cugete, sau pe alții să-i învețe [asemenea]. 

[lar] cei care vor îndrăzni să alcătuiască, să 
răspândească, să învețe sau să transmită un alt Crez celor ce 
voiesc să se convertească de la rătăcirile păgâneşti sau de la 
cele iudaiceşti sau de la oricare altă erezie şi la cunoştinţa 
adevărului să vină, sau vor [îndrăzni] să introducă expresii 
noi sau cuvinte născocite pentru a răsturna cele hotărâte de 
noi, dacă sunt episcopi sau clerici să fie caterisiţi, 
[înlăturați] episcopii din episcopie şi clericii din cler, iar 
dacă sunt monahi sau laici, să fie anatema. 

Sinodul al şaptelea 
Ecumenic de la Niceea (787) 


Despre cinstirea sfintelor icoane 
Împotriva prigonitorilor icoanelor 


Sfântul şi Marele Sinod Ecumenic care prin harul lui 
Dumnezeu şi datorită hotărârii drepteredincioşilor şi iubitorilor 
de Hristos, împărații noştri Constantin şi mama sa Irina, s-a 
adunat pentru a doua oară la Niceea, slăvita metropolă a 
provinciei Bithinia, în sfânta biserică a lui Dumnezeu numită 
Sfânta Sofia, urmând predaniei Bisericii Soborniceşti, a hotărât 
cele ce urmează: 

Cel care ne-a dăruit nouă lumina cunoștinței Sale şi ne- 
a izbăvit din întunericul nebuniei idoleşti, Hristos Dumnezeul 
nostru, după ce Şi-a făcut mireasă Sfânta Sa Biserică 
Sobornicească cea fără pată sau zbârcitură (Efes. 5, 27), a 
făgăduit să vegheze asupra ei, zicând cu tărie sfinților Săi 
ucenici: „Eu sunt cu voi în toate zilele, până la sfârşitul 
veacului” (Matei 28, 20). Această făgăduință nu a făcut-o însă 
numai acelora, ci prin ei [a făcut-o] şi nouă, celor care am 
crezut prin ei în numele Lui (loan 17, 20). 

Însă unii oameni, nesocotind acest dar, înaripaţi de către 
vrăjmaşul cel viclean, s-au îndepărtat de judecata cea dreaptă 
ŞI, împotrivindu-se predaniei Bisericii Soborniceşti, au păcătuit 
întru înţelegerea adevărului, [şi], precum zice proverbul, nu şi- 
au brăzdat bine ogorul şi mâinile lor nu au avut ce culege. 

Ei au îndrăznit să defaime podoaba bineplăcută lui 
Dumnezeu a sfintelor aşezăminte, numindu-se preoți fără să 
[şi] fie; despre care Dumnezeu strigă prin profeți: „Mulțime de 
păstori au călcat via Mea; călcat-au cu picioarele lor partea 

Mea...” (Ieremia 12, 10). Căci urmând unor oameni nelegiuiți, 
încrezători în propriile cugete, au clevetit Sfânta Biserică, 
Mireasa lui Hristos, Dumnezeul nostru, şi nu fac deosebire 
între curat şi necurat (Ezechiel 22, 26), numind icoana 
Domnului şi a sfinților Săi ca pe statuile idolilor diavoleşti. 

De aceea, întru bunăvoința Sa, Domnul Dumnezeul 
nostru, nesuferind ca cel ascultător să fie vătămat de o 
asemenea ciumă, prin râvna dumnezeiască şi cu aprobarea lui 
Constantin şi a Irinei, preacredincioşii noştri împărați, ne-a 
chemat de peste tot pe noi, întâistătătorii preoţiei, pentru ca 
dumnezeiasca predanie a Bisericii Soborniceşti să îşi 
regăsească tăria prin hotărârea noastră sobornicească. 

Cercetând şi examinând cu multă acrivie şi având în 
vedere scopul adevărului nu înlăturăm nimic, nu adăugăm 
nimic, ci păstrăm neschimbate [toate] cele bune ale Bisericii 
Soborniceşti; şi urmăm cele şase Sfinte Sinoade Ecumenice, 
mai întâi pe cel reunit în strălucita metropolă Niceea, [şi] 
împreună cu el pe cel care a avut loc în cetatea împărătească de 
Dumnezeu ocrotită [a Constantino-polei]. 

(Urmează Crezul niceeo-constantinopolitan): Credem... 

Ne lepădăm şi anatemizăm: pe Arie şi pe cei care 
cugetă asemenea lui şi îi împărtăşesc nelegiuita credință; pe 
Macedonie şi pe cei dimpreună cu el, numiţi cu îndreptățire 
luptători împotriva Duhului Sfânt; [noi] mărturisim şi că 
Stăpâna noastră, Sfânta [Fecioară] Maria, este pe deplin şi cu 
adevărat Născătoare de Dumnezeu, pentru că a născut în trup 
pe Unul din Sfânta Treime, pe Hristos Dumnezeul nostru, după 
cum a învățat mai întâi Sinodul din Efes care a alungat pe 
necredinciosul Nestorie şi pe cei dimpreună cu el, pentru că a 
introdus [învăţătura despre] doimea de persoane. 

Împreună cu acestea, mărturisim şi cele două firi ale 
Celui ce S-a întrupat pentru noi din Preacurata Născătoare de 
Dumnezeu şi pururea Fecioară Maria, mărturisindu-L Dumne- 

zeu desăvârşit şi om desăvârşit, precum şi Sinodul din 
Calcedon a proclamat, îndepărtându-i din curtea dumnezeiască 
pe blasfemiatorii Eutihie şi Dioscor; şi împreună cu ei pe 
Sever, Petru şi [întreaga] ceată blasfemiatoare; împreună cu ei 
dăm anatemei şi născocirile lui Origen, Evagrie şi Didim, 
urmând celui de-al cincilea Sinod întrunit la Constantinopol. 

Apoi mărturisim două voințe şi două lucrări, după 
însuşirea firilor în Hristos, aşa cum a proclamat şi Sinodul al 
şaselea [Ecumenic] de la Constantinopol, respingând pe 
Serghie, pe Honorius, Chir, Pyrhus, Macarie, toţi [aceştia fiind] 
oameni neiscusiți în dreapta credinţă şi pe [toți] cei care cugetă 
asemenea lor. 

Şi, rezumând, zicem: [noi] păstrăm neschimbate toate 
predaniile Bisericii, scrise sau nescrise, încredințate nouă [cu 
sfinţenie], între ele se află şi zugrăvirea icoanelor, în acord 
cu relatarea propovăduirii evanghelice, în vederea întăririi 
credinţei în întruparea, adevărată şi nu închipuită, a lui 
Dumnezeu Cuvântul, [acestea] aducându-ne bun folos; căci 
lumina cu care se luminează între ele [propovăduirea şi icoana] 
este spre mărirea amândurora . 

Aşa stând lucrurile, înaintând pe calea împărătească şi 
urmând învăţătura [de Dumnezeu] insuflată a Sfinţilor noştri 
Părinți şi a Predaniei Bisericii Soborniceşti, căci noi 
recunoaştem că ea este a Duhului Sfânt Care locuieşte într-însa, 
hotărâm cu toată grija şi acrivia: împreună cu imaginea cinstitei 
şi de viaţă făcătoarei cruci, în sfintele biserici ale lui Dumnezeu 
să se pună şi: cinstitele şi sfintele icoane, pictate sau lucrate în 
mozaic, sau făcute din materii potrivite, pe sfintele vase şi 
veşminte, pe ziduri şi scânduri, în case şi pe drumuri; icoana 
Domnului şi Dumnezeului şi Mântuitorului nostru lisus Hristos 
şi a Preacuratei Stăpânei noastre, Sfânta Născătoare de 
Dumnezeu, ale cinstiţilor îngeri şi ale tuturor sfinților şi 
drepţilor bărbați. 

Căci cu cât mai des sunt văzute acestea, prin icoane, cu 
atât mai mult cei care privesc la ele sunt aduşi a-şi aminti şi a 
iubi prototipurile [icoanelor] şi a le da cuvenita sărutare şi 
cinstita închinare; nu cinstirea adevărată”, care după credință se 
cuvine numai dumnezeirii [Sfintei Treimi], ci [tot aşa] cum se 
face cu semnul sfintei şi de viață făcătoarei cruci, cu sfintele 
Evanghelii, şi cu toate lucrurile sfinte; întru cinstirea lor se vor 
face tămâieri şi se vor aprinde lumini [lumânări], după 
evlaviosul obicei al celor de demult. Căci cinstirea [acordată 
chipului] urcă la prototip (cf. Sfântul Vasile cel Mare: 
Despre Sfântul Duh 18, 45; PG 32, 149), şi cel care se închină 
la icoană se închină persoanei zugrăvite în ea. 

În acest fel se întăreşte învăţătura Sfinţilor noştri 
Părinți, adică Predania Bisericii Soborniceşti, [Biserică] ce a 
primit Evanghelia de la un capăt la altul al pământului; aşa 
urmăm lui Pavel, care a grăit în Hristos, [şi întregii] cete 
dumnezeieşti a Apostolilor şi sfințeniei Părinților noştri, ţinând 
cu tărie predaniile pe care le-am primit (cf. II Tes. 2, 15), 
cântând astfel profetic lauda biruinţei Bisericii: „Bucură-te, 
fiică a Sionului! Ridică-ţi glasul, fiică a Ierusalimului, 
bucură-te şi te veseleşte din toată inima. Căci Domnul a 
înlăturat toate judecăţile împotriva ta şi te-a izbăvit din mâna 
potrivnicilor tăi; Domnul este împărat în mijlocul tău; [tu] nu 
vei mai vedea nici o nenorocire” (Sof. 3, 14) şi pacea va fi cu 
tine totdeauna. 

[lar] cei care cutează să cugete sau să înveţe altfel, sau, 
urmând blestemaţilor eretici, [îndrăznesc] să dispreţuiască 
predaniile Bisericii, născocind sau lepădând ceva dintre cele ale 
Bisericii, fie Evanghelie, fie semn al crucii, fie icoană 
zugrăvită, fie sfinte moaşte de mucenici, sau [îndrăznesc] să 
cugete strâmb şi viclean pentru a răstălmăci ceva din Predaniile 
legiuite ale Bisericii Soborniceşti, încă şi [de vor îndrăzni cu 


7 Adorarea se cuvine numai lui Dumnezeu. 

necuviință] să folosească în chip profan sfintele vase sau 
sfintele mănăstirilor: poruncim ca toţi aceştia, dacă sunt 
episcopi sau clerici, să fie caterisiţi, iar dacă sunt monahi 
sau laici, să fie îndepărtați de la împărtăşanie [să fie 
afurisiţi]. 


Sfârşit şi lui Dumnezeu slavă ! 

Postfaţă: 


Notă: Pentru prezenta versiune a Hotărârilor Sfintelor 
Sinoade au fost cercetate traduceri integrale şi traduceri parţiale 
ale fiecărui sinod în parte, aşa cum au apărut până acum în 
diferitele reviste teologice sau în cărţile de specialitate.” 

Singura traducere tipărită până acum care a reunit cele 
şapte Sfinte Sinoade Ecumenice este cea făcută de profesorul Vasile 
Loichiţă °. Datorită însă numeroaselor probleme din traducerea sa, 
şi mai ales datorită faptului că Hotărările nu erau traduse integral, 
ea nu s-a bucurat de atenţia cuvenită unei asemenea teme. 

Pentru Sinoadele III, V, VI şi VII (adică pentru cea mai 
mare parte a textelor) am folosit o variantă de traducere anonimă, 
făcută după o ediţie critică a textelor. Deşi circulă de câțiva ani în 
mediul teologic, nici aceasta nu a fost până acum tipărită în volum. 
Celelalte versiuni cercetate, traduse din latină sau franceză, nu se 
ridică la valoarea celor de mai sus ”. 

Am hotărât să încredințăm tiparului prezenta versiune mai 
ales datorită bunei primiri de care a avut parte printre preoții, 
monahii şi teologii care au consultat-o în manuscris. Sperăm că prin 
această primă versiune de traducere în limba română umplem un 
gol din teologia dogmatică. Nădăjduim de asemenea să atragem 
atenția asupra importanţei de necontestat a acestor texte. 


Pr. Rodion Ilie 


* Una dintre cele mai valoroase lucrări fiind cartea pr. Nicolae Chifăr - 
Istoria creştinismului, Volumul II, Editura Mitropoliei Moldovei şi 
Bucovinei, laşi, 2000; lucrarea tratează Sfintele Sinoade Ecumenice din 
perspectiva istoriei bisericeşti, dar în ea apar şi fragmente destul de ample 
din aceste Hotărâri Sinodale. 

” Apărută în revista Mitropolia Banatului, nr.1-2 /1959. 

10 Acestea nu au fost folosite deoarece diferența dintre ele şi textul original 
era foarte mare. 

Părintele Stăniloae spunea: 

„Biserica este o bucurie a tuturor de toți.” Bucuria aceasta 
este o binecuvântare dumnezeiască. Pentru a ne împărtăşi de 
această binecuvântare trebuie să primim şi să mărturisim 
dreapta-credinţă, să mărturisim Ortodoxia. Sfintele Sinoade ne 
oferă o călăuzire potrivită pentru aceasta... 

Părintele Rodion Ile 


Sfintele Sinoade Ecumenice sunt stâlpii Bisericii. Ele ne 
învață cum trebuie să credem, prevenindu-ne că se află sub 
osânda anatemei oricine refuză să primească Hotărârile lor de 
Dumnezeu insuflate. 

Tipărim aceasta carte pentru a veni in întâmpinarea celor care 
vor sa cunoască învățătura cea mântuitoare şi învățăturile 
Sfinților Părinți. 


Editorii 

ANATEMATISMELE 
Sfântului Chiril al Alexandriei 


Anatematisma 1:11 Dacă cineva nu mărturiseşte că Emanuel 
este cu adevărat Dumnezeu şi că pentru aceasta Prea Sfânta 
Fecioară este Născătoare de Dumnezeu; căci a născut trupeşte 
pre Cuvântul cel din Dumnezeu Tatăl, care S-a făcut trup: să fie 
anatema. 


Anatematisma II: Dacă cineva nu mărturiseşte că în mod 
real Cuvântul cel din Dumnezeu Tatăl S-a unit cu trupul în chip 
ipostatic şi că Unul este Hristos, dimpreună cu trupul Său, 
adică acelaşi Dumnezeu şi Om laolaltă: să fie anatema. 


Anatematisma III: Dacă cineva, în Hristos care este Unul, 
împarte ipostasurile după unire, legându-le între ele numai cu 
legătura cea după merit, adică după autoritate şi putere şi nu cu 
găsirea laolaltă printr-o unire naturală: să fie anatema. 


Anatematisma IV: Dacă cineva atribuie la două persoane, 
sau ipostase, expresiile din Evanghelii şi scrierile apostolice, fie 
cele rostite de sfinți asupra lui Hristos, fie cele rostite de EI 
Însuşi cu privire la Sine şi pe unele le leagă în chip deosebit de 
omul care se înțelege alături de Cuvântul cel din Dumnezeu 
Tatăl, iar pe altele ca unele ce sunt vrednice de Dumnezeu, 
numai de Cuvântul cel din Dumnezeu Tatăl: să fie anatema. 


'! Icoana din Adânc — nr. 6 iunie 2002, pag. 3. 

Anatematisma V: Dacă cineva îndrăzneşte să spună că 
Hristos este un om purtător de Dumnezeu şi nu că este 
Dumnezeu cu adevărat, ca Fiu Unul şi prin natură, întrucât 
Cuvântul S-a făcut trup şi a fost părtaş la fel cu noi sângelui şi 
trupului: să fie anatema. 


Anatematisma VI: Dacă cineva îndrăzneşte să spună că şi 
Cuvântul cel din Dumnezeu Tatăl este Dumnezeul şi Stăpânul 
lui Hristos şi nu mărturiseşte că El este Dumnezeu şi om lao- 
laltă, întrucât Cuvântul S-a făcut trup, după Scripturi: să fie 
anatema. 


Anatematisma VII: Dacă cineva zice că lisus este pus în 
mişcare întocmai ca un om de Cuvântul lui Dumnezeu, şi că 
bunăvoirea Unuia Născut I-a fost adăugată ca unui altuia, care a 
existat lângă EI: să fie anatema. 


Anatematisma VIII: Dacă cineva îndrăzneşte să spună că 
omul luat de Cuvântul lui Dumnezeu trebuie dimpreună adorat 
cu Dumnezeu Cuvântul, şi dimpreună preamărit şi că el este 
dimpreună Dumnezeu, ca ceva deosebit față de altceva deosebit 
(căci cuvântul „dimpreună” adăugat continuu ne sileşte să 
înțelegem aceasta) şi nu cinsteşte pe Emanuel cu o singură 
închinare şi nici nu-l înalță o singură preamărire, întrucât 
Cuvântul S-a făcut trup: să fie anatema. 


Anatematisma IX: Dacă cineva zice că Unul Domn lisus 
Hristos a fost preamărit de Duhul, folosindu-Se de puterea Lui 
ca de o putere străină şi că de la El a luat puterea de a lucra 
împotriva duhurilor celor necurate şi de a săvârşi minuni între 
oameni şi nu zice dimpotrivă că şi Duhul prin Care a lucrat 
minunile este propriu Lui: să fie anatema. 

Anatematisma X: Sfânta Scriptură spune că Hristos S-a 
născut Arhiereu şi Apostol al mărturisirii noastre şi că S-a adus 
pre Sine jertfa pentru noi, întru miros de bună mireasmă lui 
Dumnezeu şi Tatălui. Deci, dacă cineva zice că Arhiereu şi 
Apostol al nostru nu s-a născut Însuşi Cuvântul cel din 
Dumnezeu, atunci când S-a făcut trup şi om la fel ca noi, ci un 
altul, în afară de El şi mai ales un om născut din femeie, sau 
dacă cineva zice că EI a adus jertfă şi pentru Sine Însuşi, iar nu 
numai pentru noi, căci nu a avut nevoie de jertfă Cel ce nu 
cunoştea păcatul: să fie anatema. 


Anatematisma XI: Dacă cineva nu mărturiseşte că trupul 
Domnului este făcător de viaţă şi că El este propriu Cuvântului 
celui din Dumnezeu Tatăl, ci zice că este al altcuiva de alături 
de El, unit la un loc cu El după merit, adică având numai o 
locuință dumnezeiască şi nu că este făcător de viață, după cum 
am zis, întrucât El a fost propriu Cuvântului care are putere de 
a face vii toate: să fie anatema. 


Anatematisma XII: Dacă cineva nu mărturiseşte că şi 
Cuvântul lui Dumnezeu a pătimit în trup şi că a fost răstignit în 
trup, şi că a gustat în trup moartea, fiind Cel întâi Născut din 
morți, întrucât Dumnezeu este viață, şi de viaţă făcător: să fie 
anatema. 

Cuviosul Filothei Zervakos: 


„Am fost şi sunt, prin harul lui Dumnezeu, pregătit să 
mă fi jertfit şi să mă jertfesc pentru credința ortodoxă şi 
tradițiile Părinteşti, dacă o va cere timpul. Nu primesc, resping 
şi anatemizez: orice impietate, necredinţă, slavă deşartă, erezie 
şi greşeală, veche sau nouă, care este potrivnică credinţei 
ortodoxe şi tradiţiilor Apostolice şi patristice. Nu accept nici un 
fel de inovație sau învățătură omenească străină, potrivnică 
învățăturii şi credinței ortodoxe sănătoase şi sfintelor tradiții 
despre care Sinodul VII Ecumenic declară: «Toate inovațiile 
sau adăugirile făcute pe lângă învățătura formulată de 
pururea pomeniţii Părinţi ai Bisericii, să fie anatema!” 

Despre Anatemele 
Sfintelor Sinoade Ecumenice 


„Dacă cineva se leapădă de întreaga 
Predanie  Bisericească, scrisă sau 
nescrisă, să fie anatema”. 

Sinodul al VII lea Ecumenic 


Trăim o vreme în care cuvântul „anatema” a fost 
aproape exclus din limbajul teologic, o vreme în care dintr-o 
deschidere ecumenică îndoielnică acest cuvânt nu mai este 
pomenit. Dar oricine citeşte Hotărârile dogmatice şi 
canoanele Sfintelor Sinoade sau scrierilor Sfinţilor Părinți 
găseşte că singurul cuvânt pronunţat cu privire la eretici 
este acesta. 

Primul Canon al celui de-al II-lea Sinod Ecumenic 
spune limpede: „Să fie dată anatemei orice erezie...”. 2 

Prin acest canon sunt osândite toate ereziile trecute 
şi viitoare, şi nici o erezie nu va putea fi apărată sub 
pretextul lipsei unei condamnări speciale din partea 
Bisericii. Orice învăţătură care intră în contradicţie cu 
învăţătura Bisericii este erezie, şi nici un artificiu logic nu o 
poate acoperi, nu o poate scăpa de acest verdict bine 
meritat. Este adevărat că ar fi de dorit ca şi în zilele noastre 
fiecare erezie să fie condamnată de Biserică cu aceeaşi precizie 


12 Toate Canoanele Sinoadelor Ecumenice şi locale incluse în această 
lucrare sunt luate din cartea Arhidiaconului prof. dr. loan N. Floca — 
“Canoanele Bisericii Ortodoxe”. 

cu care au fost atacate ereziile primelor secole. Dar, chiar dacă 
din motive mai mult sau mai puţin întemeiate astfel de anateme 
nu se prea rostesc astăzi, glasul puternic al Sfinţilor Părinţi 
nu îl poate sugruma nimeni. (N.n.!* Nici elitiştii, nici neo- 
gnosticii, nici sofiştii, nici „evlavioşii culți”, nici dilemiştii, nici 
teziştii de toate culorile, nici „fimizii simpatizanți ai 
apocatastazei”, nici pseudo-teologii, nici aşa-zişii „vulturi 
brâncoveneşti”, care vorbesc despre Domnul Hristos, fără a-l 
cunoaşte pe Mântuitorul Hristos, indiferent cine sunt sau s- 
ar crede că sunt, rătăcindu-i pe cei slabi de înger, şovăielnici 
sau la început de drum lăuntric şi duhovnicesc!). Iar aceştia au 
dat anateme ori de câte ori dreapta-credinţă a fost atacată 
de către eretici. 

Pentru a rămâne în duhul Sfinților Părinți, fiecare dintre 
arhiereii Bisericii Ortodoxe au spus, pentru a fi hirotoniți 
episcopi, o mărturisire de credinţă: „Mărturisesc că voi păstra 
şi voi urma cu sfinţenie, până la suflarea mea cea mai de pe 
urmă, toate canoanele celor şapte Sinoade Ecumenice şi ale 
celor locale şi învăţăturile de Dumnezeu purtătorilor 
Părinți şi tradiţiile Sfintei Biserici ortodoxe...”. Dar înainte 
de a mărturisi acestea, ei au repetat: „Tuturor ereticilor 
anatema ! Tuturor ereticilor anatema !”. Nimeni nu poate fi 
hirotonit episcop până nu îşi însuşeşte conştiinţa apologetică a 
Părinților, până nu mărturiseşte dreapta-credință şi până nu îi 
anatemizează pe eretici. Aşa cum „Crezul” este repetat la 
fiecare slujbă a Bisericii (orice rugăciune făcută de cei care nu 
mărturisesc „Crezul” fiind îndoielnică), tot aşa la fiecare 
hirotonie a unui arhiereu se repetă anatemele asupra ereticilor. 

De altfel, nici un eretic care nu se pocăieşte de rătăcirea 
sa nu se poate împărtăşi din bogăția spirituală a Bisericii. După 
cum arată „Moliftelnicul”, la începutul fiecărei spovedanii, 
înainte de a-l întreba despre păcatele săvârşite, preotul trebuie 


15 Colaţionare Teognost - redacţia revistei Icoana din adânc. 

să îl întrebe pe cel care vine la el pentru întâia oară 
următoarele: 

«Mai întâi de toate spune-mi, fiule, crezi cu adevărat 
în Sfânta şi  de-viaţă-făcătoare Treime? Crezi că 
soborniceasca şi apostoleasca Biserică este sădită şi crescută 
în Răsărit şi de la Răsărit s-a întins peste toată lumea, şi că 
de atunci stă neschimbată şi neclintită? Sau te îndoiești de 
vreo oarecare poruncă sau învăţătură?» 

Şi de va crede drept şi fără îndoială şi de va şti carte, să 
zică Simbolul Credinței până la sfârşit. Iar neştiind carte, să-l 
înveţi să zică acestea: „Cred într-una sfântă, sobornicească şi 
apostolească Biserică a Răsăritului, care stă din început în 
toate dogmele ei neclintită şi neschimbată” 

Cel care nu vrea să primească învăţătura Bisericii 
nu poate fi spovedit, pentru că de bună voie stă departe de 
adevăr. Şi aşa cade sub osânda anatemei Sfinţilor Părinți. 

Ortodoxia nu are cum să renunțe la acest cuvânt, 
„anatema”, care îi este propriu, aşa cum nici păstorul nu va 
renunța niciodată la câinii care păzesc turma. Trebuie făcută o 
precizare: se reproşează Bisericii că a folosit prea des acest 
cuvânt dur şi că astfel s-a îndepărtat de Duhul lui Hristos. 
Adevărul este că dacă nu ar fi apărut ereticii Biserica nu ar fi 
folosit acest cuvânt. Deci vina este a celor care s-au 
îndepărtat de adevărul de credință. Biserica nu i-a pedepsit 
când i-a anatemizat, ci doar i-a ajutat să îşi conştientizeze 
starea de rătăcire. 

Să presupunem că un om are lepră. Ce este mai bine să 
facă doctorul, să îi spună că are o răceală trecătoare sau să îi 
dea diagnosticul corect ? Dacă nu i-ar spune adevărul şi i-ar da 
drumul, atunci leprosul i-ar mai îmbolnăvi şi pe alții. La fel 
este cu ereticii. Dacă Biserica i-ar lăsa „în pace”, atunci ei nu 
şi-ar da seama cât de mare este distanța care îi separă de 

adevăr. Deci nu Biserica îi molipseşte de „lepră”, ci ea constată 
doar că sunt leproşi. 

Să nu se uite că Biserica dă anatema cu scop pedagogic, 
pentru a arăta ereticilor că merg pe calea întunericului, şi că 
pentru a merge pe calea mântuirii trebuie să se lepede de 
rătăcire. Erezia strică sufletele, le murdăreşte atât de tare încât 
ereticul care moare nepocăit se duce direct în iad. Numai 
dogmele dumnezeieşti oferă cadrul potrivit celui ce vrea să 
se mântuiască. 

Putem spune că dogmele au şi rolul de garduri (hotare 
întărite) care separă poporul lui Dumnezeu de restul lumii. Cine 
vrea să stea în afara acestor „granițe? îşi asumă 
autodistrugerea, îşi asumă chinurile veşnice. Pentru apărarea 
acestor „granițe” Sfinţii Părinți s-au luptat până la moarte, 
fiecare dintre ei fiind gata să apere cu preţul vieții adevărul de 
credinţă... 

Danion Vasile 
( din volumul „Dărmarea idolilor” 
cap. Despre cugetul Bisericii şi şoaptele diavolului ) 


Nin. Am socotit de cuviință, cu creştinească iubire şi 
duhovnicească responsabilitate, dar şi cu binecuvântarea bărbaţilor 
cu viață îmbunătăţită (Părintele Dumitru Stăniloae, Avva llie 
Cleopa, avva Sofian) că în vremuri de răscruce, încercare şi cernere 
duhovnicească, publicarea Hotărârilor dogmatice ale celor şapte 
Sfinte Sinoade Ecumenice luate de Sfinţii Părinţi, făcători de minuni 
şi purtători de Dumnezeu participanți, sunt absolut necesare 
călăuzirii păstorilor şi păstoriţilor pe calea îngustă şi împărătească 
a mântuirii, căci după cuvântul cel luminat de Sus, „dacă nu ar fi 
mândrie, nu ar fi nici erezie !”. Toţi cei care se opun acestor 
hotărâri dogmatice sau încearcă să modifice cumva cu puterea 
minţii lor necurăţite de patimi, sensul lor teologic profound şi 
insuflat de Sfântul Duh, se fac împotrivitori lui Dumnezeu, ajungând 
ei înşişi în preajma ereziei. Sau chiar în mijlocul ei (a se vedea cazul 
celor care împărtăşesc cu mai multe lingurite sau se opun 
hotărârilor sinodale dintr-o  lucuferică mândrie a minții, 
autodeclarându-se sfinți” într-o iluzorie „teologie a enclavelor”, 
dar şi al celor munciți de „demonii schimbării” cu orice preţ etc.) 
Rugăm, cu umilinţă şi cu zdrobire de inimă pe Domnul nostru lisus 
Hristos şi pe Prea Sfânta Născătoare de Dumnezeu şi Pururea 
Fecioara Maria să binecuvânteze modesta noastră lucrare de 
trezire, luminare şi întărire a tuturor conştiințelor ortodoxe. 
Dogmele Sfinţilor Părinţi reprezintă adevărate axiome teologice 
neschimbate şi neamestecate, neîmpărțite şi nedespărţite, insuflate 
de Duhul Sfânt prin vasele cele alese şi de aceea nu mai pot fi 
schimbate de nimeni, sub nici un motiv, căci în absenţa sfinţeniei şi 
a jertfirii bineplăcute lui Dumnezeu, textele teologice fundamentale 
modificate abuziv, artificial sau din viclene raţiuni sau neputinţe 
omeneşti reprezintă o hulire a celor sfinte, care să nu fie la nimeni, 
să nu fie ! Amin. 


